מרגרט אבוט

מרגרט אבוט (באנגלית: Margaret Abbott‏; 15 ביוני 1878, קולקטה, הראג' הבריטי – 10 ביוני 1955, קונטיקט, ארצות הברית) הייתה שחקנית גולף אמריקאית. האישה הראשונה שזכתה באליפות אולימפית בענף הגולף (פריז, 1900), וכן האישה האמריקאית הראשונה שזכתה באליפות אולימפית. ארגון המשחקים האולימפיים באותה העת היה חובבני למדי, ומשתתפות טורניר הגולף כלל לא ידעו שהוא חלק מהמשחקים. אבוט הלכה לעולמה בשנת 1955 מבלי שידעה שנטלה חלק במשחקים ואף לא שהייתה האישה האמריקנית הראשונה שזוכה באליפות אולימפית. אבוט נולדה ב-15 ביוני 1878 למשפחה אמידה בקולקטה שבראג' הבריטי (כיום הודו). אמה, מרי אבוט (אנ'), הייתה סופרת ומבקרת ספרות, ואביה צ'ארלס אבוט היה סוחר. בילדותה, אביה נפטר והיא עברה להתגורר עם אמה ואחיה בבוסטון. מאוחר יותר, עברה המשפחה לשיקגו. בשנת 1897, החלה לשחק גולף ונרשמה כחברה במועדון הגולף של שיקגו (אנ'). היא זכתה במספר תחרויות גולף בשיקגו, ובשנת 1899 דירוג ההנדיקפ (אנ') שלה עמד על 2. בשנת 1899, עברה עם אמה לפריז ולמדה בה אמנות. בשנת 1900, אבוט נתקלה במודעה בעיתון הקוראת לשחקניות גולף להרשם לתחרות גולף בינלאומית שנערכת בקומפיין, 80 ק"מ צפונית לפריז. היא ואמה, מרי אבוט, נרשמו לתחרות והשתתפו בה, אך כמו ספורטאים רבים שהשתתפו באולימפיאדת פריז, הן לא ידעו שהן משתתפות במשחקים האולימפיים. אולימפיאדת פריז הייתה האולימפיאדה השנייה שנערכה בעת החדשה וכן האולימפיאדה הראשונה בה השתתפו נשים (22 נשים מתוך 997 משתתפים). כמו כן, המשחקים האולימפיים נערכו כאירוע צדדי של התערוכה העולמית של פריז, ללא טקס פתיחה וללא טקס נעילה ונפרסו על פני שישה חודשים. תחרויות הגולף נערכו באוקטובר. הגברים שיחקו עם 18 גומחות בעוד הנשים עם תשע גומחות. ב-4 באוקטובר 1900, טורניר הנשים התקיים עם עשר שחקניות אמריקאיות וצרפתיות. אבוט זכתה במקום הראשון עם 47 נקודות ובכך הפכה לאישה הראשונה שזכתה באליפות אולימפית בגולף וכן לאמריקאית הראשונה שזכתה באליפות אולימפית. כפרס על זכייתה, קיבלה אבוט קערת חרסינה מוזהבת. שחקנית הגולף האמריקאית, פולין וויטייר (אנ') זכתה במקום השני ודריה הוגר זכתה במקום השלישי. אמה של מרגרט, מרי אבוט, דורגה במקום השביעי - מה שהופך אותן לאמא והבת הראשונות והיחידות לשחק באותם משחקים אולימפיים ובאותו הענף. אבוט, שסברה שהיא ניצחה באליפות התערוכה העולמית של פריז, לא ידעה מעולם שהיא השתתפה במשחקים האולימפיים ולכן מעולם לא ידעה שהיא אלופה אולימפית. בשנות השבעים המוקדמות, חוקרת הספורט פרופ' פאולה וולש, מצאה תיעוד בוועד האולימפי לפיו האלופה האולימפית הראשונה של ארצות הברית היא מרגרט אבוט. לאחר שוולש הבינה שלאף אחד מהגורמים הרלוונטיים אין מידע לגבי אבוט, היא החלה לחקור על מנת למצוא פרטים אודותיה. במסגרת מחקרה, איתרה את ילדיה של אבוט שנדהמו לגלות שאמם הייתה אלופה אולימפית, וטענו שהיא לא ידעה שהשתתפה בתחרות אולימפית. קערת החרסינה המוזהבת שזכתה בה - אבדה. לאחר המשחקים האולימפיים, אבוט נשארה בצרפת שנה נוספת במסגרתה זכתה באליפות צרפת לגולף. היא סיפרה ששחקניות הגולף הצרפתיות שהשתתפו בתחרות זו, לא הבינו כנראה את אופי המשחק משום שהגיעו עם נעלי עקב וחצאיות צמודות. בשנת 1902, עברה להתגורר בניו יורק ונישאה לסופר, פינלי פיטר דאן (אנ'). לזוג נולדו בת ושלושה בנים (בניהם התסריטאי פיליפ דאן (אנ')). המוניטין של אבוט כשחקנית גולף שכח משום שעם שובה לארצות הברית, היא הפסיקה לשחק גולף בתחרויות מסודרות. כמו כן, התיעודים על אודות הישגיה במועדון הגולף של שיקגו אבדו בשריפת המועדון בשנת 1912. רק עם פרסום ממצאיה של החוקרת פאולינה וולש, המוניטין שלה שב אליה. אבוט נפטרה בגיל 76 ב-10 ביוני 1955 בקונטיקט. מדיה וקבצים בנושא מרגרט אבוט בוויקישיתוף מרגרט אבוט, באתר הוועד האולימפי הבין-לאומי מרגרט אבוט, באתר olympedia.org מרגרט אבוט, באתר "Find a Grave" (באנגלית) An unknowing historymaker: Margaret Abbott was the first American female to be an Olympic champion, United States Olympic & Paralympic Museum MARGARET ABBOTT, olympic.org Margaret Abbott - The first American woman to win an Olympic championship, BY MARGALIT FOX, nytimes.com Paula Welch, Search for Margaret Abbott, Olympic Review, Issue No. 182